Imtella' Mejju 29, 2021 Il-kumitat EkoSkola ppreżenta pjan ta' azzjoni lill-Prim Ministru Robert Abela għall-Berġa ta' Kastilja wara li sar audit ambjentali mill-istudenti tal-Kulleġġ San Injazju tal-Ħandaq. Il-kumitat beda xogħlu f'Jannar ta' din is-sena billi żar il-Berġa ta' Kastilja, osserva l-operat ta' kuljum u ħa noti sabiex jipproponi kif jista' jimplimenta miżuri iżjed sostenibbli li jtaffu l-impatt fuq l-ambjent. Il-Prim Ministru Robert Abela nnota li l-eżerċizzju li sar kien wieħed dettaljat ħafna u stqarr li dan mhux se jkun pjan ta' azzjoni li jibqa' fuq il-karta. Min-naħa tiegħu, il-Prim Ministru, filwaqt li rringrazzja lill-istudenti ta' xogħolhom, qal li l-pass li jmiss hu li jiġi implimentat ir-rapport biex wara l-istudenti stess jiċċertifikaw ix-xogħol li jkun sar fil-Berġa ta' Kastilja. Fost diversi rakkomandazzjonijiet, l-istudenti ssuġġerew li jitħallew it-twieqi iżjed miftuħa bil-għan li l-uffiċini jgawdu minn dawl naturali u ċirkolazzjoni tal-arja. L-istudenti pproponew ukoll li jiżdied l-ammont ta' pjanti fil-Berġa ta' Kastilja li jtejbu l-kwalità tal-arja fuq il-post tax-xogħol. L-ewwel audit ta' dan it-tip sar 9 snin ilu fil-Palazz tal-President f'Sant'Anton, sar ukoll f'San Vinċenz De Paul, il-Ministeru ta' Għawdex u f'bosta lukandi. L-inizjattiva ta' EkoSkola mhux biss hi attività barra mill-klassi li permezz tagħha l-istudenti jaħdmu favur l-ambjent, iżda sservi ta' eżempju għall-adulti kollha sabiex f'ħidmiethom ikunu iktar konxji ta' miżuri, anke dawk żgħar, li jistgħu jittieħdu favur l-ambjent. Preżenti waqt il-laqgħa kien hemm il-Ministru fl-Uffiċċju ta-Prim Ministru Carmelo Abela.